
Obavijest o odobrenom projektu u okviru Erasmus+ programa i poziv na prijavu za sudjelovanje 



[bookmark: __DdeLink__69_3162911363]Agencija za mobilnost i programe EU u okviru poziva za 2025. godinu odobrila je našoj školi projekt mobilnosti učenika i nastavnika pod nazivom LEAP - Learning, Enhancing, and Advancing Professionally (broj projekta: 2025-1-HR01-KA122-VET-000328949). 

Projektna aktivnost za koju se raspisuje natječaj uključuje stručnu praksu za 10 učenika naše škole u Austriji, u Obertauernu kod partnera Valamar. Stručna praksa u trajanju od 12 dana planirana je za učenike koji se obrazuju za zanimanja u hotelijersko-turističkom sektoru. Projektom smo planirali stručnu praksu održati tijekom studenog 2026. godine. Kako bismo na vrijeme započeli s pripremnim aktivnostima koje su svi sudionici (i rezerve) obvezni pohađati pozivamo vas da se prijavite za sudjelovanje. 

U projektu mogu sudjelovati učenici koji uče njemački jezik, pohađaju 2., 3. ili 4. razred. Prednost smo dali ovim učenicima s obzirom na iskustva koja imaju pohađajući već stručnu praksu. 

Povjerenstvo za odabir sudionika izradit će rang listu prema sljedećim kriterijima:
- Prosjek općeg uspjeha prethodne školske godine
- Ocjena iz stručnih predmeta: organizacija poslovanja poduzeća u ugostiteljstvu, ugostiteljsko posluživanje, kuharstvo, slastičarstvo
- Ocjena iz praktične nastave
- Ocjena iz njemačkog jezika
- Neopravdani sati i vladanje (negativan bod za izrečene pedagoške mjere)
- Sudjelovanje na natjecanjima: za ostvareno 3.mjesto (1 bod); 2.mjesto (2 boda), 1.mjesto (3 boda)
- Aktivnost u školskim projektima i izvannastavnim aktivnostima (1 bod)
- Motiviranost za sudjelovanje u projektu: motivacijsko pismo i intervju s kandidatom (1 - 5 bodova)
- Čimbenici otežanog uvjeta obrazovanja (nepovoljan socioekonomski status, učenici putnici, učenici iz ruralnih naselja, učenici samohranih roditelja, učenici pripadnici nacionalne manjine, učenici s jezičnim barijerama ili teškoćama u učenju, te preporuke razrednika)




Ravnateljica će imenovati Povjerenstvo u kojemu će sudjelovati profesori i stručni učitelji, profesori stranih jezika (njemački), psiholog. O sastavu povjerenstva obavijestit ćemo učenike i roditelje putem web stranice škole. Kako bismo osigurali zaštitu osobnih podataka učenici koji se prijavljuju za sudjelovanje uz ime i prezime trebaju na prijavnici i motivacijskom pismu navesti zaporku (zaporka mora biti ista na oba dokumenta i primjerenog sadržaja). 

Povjerenstvo će sačiniti preliminarnu listu odabranih te ju objaviti na web stranici škole i oglasnoj ploči. Kandidati koji žele uložiti žalbu to mogu učiniti u pisanom obliku e-mailom ili osobno u tajništvu 5 dana od objave rezultata, a konačna lista će se utvrditi 8 dana od objave rezultata. Odabrani učenici (i rezerve) obvezni su pohađati pripreme koje će škola organizirati za sudionike: stručne (po zanimanjima), jezične (njemački jezik), pedagoške i financijske. Roditelji odabranih učenika bit će informirani na roditeljskom sastanku, a za sudjelovanje u projektu dat će pisanu suglasnost. U prilogu se nalaze prijavni obrazac i upute za pisanje motivacijskog pisma. Sve dokumente potrebno je dostaviti na e-mail ssek@pu.t-com.hr pod naznakom „prijava za Erasmus” najkasnije do 25. rujna 2026.



Koordinator projekta
Ivana Burić

